**Fantezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un râu se varsă printre brazi,

Iar ramuri verzi plutesc pe apă,

Eu te susțin, nu vreau să cazi

Și ne iubim, pleoapă sub pleoapă

În luntre-ascunși sub coviltir,

Gura alunecă spre gleznă,

Îmi ceri să îți plătesc un bir,

Din coapsă gust și cad în beznă.

În noaptea rece nu murim,

Doar ne jucăm sub lună plină

Și dacă-n zori ne mai dorim

Cunosc o pajiște-n grădină.

- O fantezie prin alcov

Păşeşte-ncet, şi-ascunde nurii

Sub falduri de lumină mov,

Te cheamă-n inima pădurii,

Dar ai curajul s-o urmezi?

Din părul ei izvorul nopţii

E ca un gheizer sub zăpezi,

Şi îngerii cerşesc adopţii

În raiu-acesta imperfect.

De ce mă chemi în Purgatoriu

Când pot să te conduc direct

În Eden, fără probatoriu?

Ioan Grigoraș Liliana Trif